	Ударът бил непоносим! Цял живот да работиш добре и полезно, да имаш безброй приятели, любима жена и любими деца и изведнъж да разбереш, че всъщност ти не съществуваш — това не е по силите на който и да е човек. Но Ох Боли бил мъжествен и находчив човек. Той не се поддал на отчаянието, а се обърнал за помощ. Цялата планета го подкрепила. Архиварите потърсили всички книги и документи, отнасящи се до сблъсъка между земляните и Планетата на Негодниците; историците основно му разяснили обстоятелствата около живота и гибелта на славния Портос; археолозите открили и извадили изпод земята спектролитовата капсула с течен аргон, в която героят почивал. Не минало и месец, и на доктор Ох Боли за тази отдавнашна трагедия му било известно повече, отколкото знаели за нея всички участници и свидетели. Но всичко това не било достатъчно, за да се поправи страшното положение. Решаваща била помощта на физиците…